Lahti aikoo käyttää lähes puoli miljoonaa euroa yhteen kontrabassoon - perussuomalaisten valtuustoryhmä älähti

Kaupunginorkesterin kaavailema kontrabassohankinta puhuttaa Lahden päättäjiä. Vesa Tapiola

Vili Uuskallio

Lahden perussuomalaisten valtuustoryhmä tyrmää kaupunginorkesterille kaavaillun soitinhankinnan. Liikunta- ja kulttuuripalveluiden talousarvioehdotukseen sisältyy 500 000 euron investointivaraus kontrabasson ja celestan (kosketinsoitin) hankintaan.

Pääosa summasta käytettäisiin 440 000 euroa maksavan kontrabasson ostamiseen. Kyse on italialaisesta 1700-luvun soittimesta, kertoo perussuomalaisten valtuustoryhmän varapuheenjohtaja Martti Mäkelä.

- Kyseisen soittimen soittaja on jäämässä eläkkeelle. Hän on saanut soittimeen käyttöoikeuden sen omistajalta. Nyt omistaja tarjoaa soitinta huokeaan, only for you special -hintaan. Jos kaupunki ei osta soitinta 440 000 eurolla, se menee yleiseen myyntiin.

Mäkelän mukaan kontrabasson hinta olisi noin 100 000 euron luokkaa, jos ei puhuta keräilykappaleesta.

- Investointi pistää silmään aika rankkana, koska kyse on yhdestä kappaleesta soittimia. Onko sellainen tarpeellinen tässä taloudellisessa tilanteessa?

Perussuomalaisten ryhmä kertoo tiedotteessaan, ettei se hyväksy suunniteltua kontrabassohankintaa.